Source: https://das.hu/jogi-esetek-es-hirek/az-eu-szerint-jogellenes-ha-a-nyugdijra-jogosult-munkavallalo-nem-kap-vegkielegitest/
Timestamp: 2019-12-11 19:24:02+00:00

Document:
Az EU szerint jogellenes, ha a nyugdíjra jogosult munkavállaló nem kap végkielégítést – D.A.S. Jogvédelmi Biztosító Zrt.
Az Európai Bíróság egy dán állampolgár által indított ügyben vizsgálta meg a hazaihoz hasonló dán szabályozást.A Bíróság szerint a munkáltatói felmondás esetén járó végkielégítés célja az ugyanazon munkáltatónál hosszú ideje munkaviszonyban álló munkavállalók újbóli munkába állásához vezető átmenet megkönnyítése. A bíróság szerint a végkielégítési jog nyugdíjasokra vonatkozó kizárása azon alapul, hogy az öregségi nyugdíjra jogosult személyek általában a munkaerőpiac elhagyása mellett szoktak dönteni. Valamint azt igyekszik biztosítani, hogy a hosszabb idejű munkaviszonnyal rendelkező alkalmazottak ne vehessék igénybe a végkielégítést az öregségi nyugdíjjal együtt. A Bíróság álláspontja szerint a nyugdíjasok kizárása alapesetben megengedhető, mivel megfelel a 2000/78/EK tanácsi irányelvben foglaltaknak. Az irányelv szerint objektív és ésszerű indokok alapján lehet korlátozni a végkielégítést, aminek megfelel a nyugdíjasok kizárása.A probléma ott kezdődik, hogy sok tagállam munkajoga nem csak a nyugdíjat igénybevevőket zárja ki a végkielégítésből, hanem minden olyan személyt, aki nyugdíjjogosultságot szerzett. A nyugdíjjogosultság azt jelenti, hogy az ilyen dolgozó már folyamodhatna öregségi nyugdíjért, de saját döntése alapján mégis inkább dolgozik. Az mindősül nyugdíjjogosultságot szerzett személynek, aki a megfelelő szolgálati idővel rendelkezik, és elérte a megfelelő életkort. Ehhez tehát nem kell, hogy valaki ténylegesen nyugdíjas is legyen, csak az előbbi két feltételnek kell megfelelnie. A magyar munkajog úgy rendelkezik, hogy aki elegendő szolgálati idővel rendelkezik (40 éve dolgozik), és betöltötte a 64 éves kort, már nem jogosult végkielégítésre. Az Európai Bíróság álláspontja szerint az ilyen szabályozás közvetlen, az életkoron alapuló diszkriminációt valósít meg, mert kizárólag az életkor alapján megfosztja a munkavállalót a végkielégítéstől. Semmi nem garantálja ugyanis, hogy a nyugdíjjogosultságot szerzett dolgozó valóban nyugdíjba kívánna vonulni.A bíróság ítélete a dán munkajogban bír azonnali jelentőséggel, azt kell elsődlegesen ennek megfelelően módosítani. De nagy horderejű lehet Magyarországon is, mivel a mi szabályozásunk is ilyen jellegű. Ezért remélhetőleg hamar befolyással lesz majd a hazai szabályozásra, és a hazai diszkriminatív rendelkezést módosítja majd a jogalkotó.
A cikk utolsó frissítésének időpontja: 2010. október 28. ( 9 éve )
Előző bejegyzés A munkáltatói utasításGyorsbillentyű: P
Következő bejegyzés Biztosítási díj a gépjármű teljesítménye alapján Gyorsbillentyű: N

References: Bíróság 
 Bíróság 
 bíróság 
 Bíróság 
 Bíróság 
 bíróság